“अच्छा हून चलचै?” ओ दमैं उठी खड़ोते। सदर्शन बोलेआ-“दिल्ली दा बी कदें चक्कर लायां। फी उसने मिगी अपना विजिंटिंग कोई दित्ता। सनैहरी अक्खरें गी में बड़े गौर कन्ने दिखदा रेहा- “सदर्शन गुप्ता, ओनर, कपिल ग्रुप आफ मिल्ज़। हैड आफिस-कनाट प्लेस, फोन नं. इन्ना इन्ना। इन्नै चिरै च बाहर हार्न चीकेया। दुआठनी कोल आइयै में हत्थ ल्हाया। कार घूकदी खुक्खल डुआरदी पक्की सिड़का आली भेट्ठा उठी गेई। टैमी पूछल हलान्दा मेरे अल दिखदा रेया हा। मे अन्दर आया, सदर्शन मेरे दिल दमाकै पर छाए दा हा। फी सारा दिन घरा दा बाहर नईं निकलेया। जी बी नईं कीता। संञा बेलै “सौदामिनी” दे सम्पादक ने सद्दो दा हा। पैरें च चपली फसाइयै में जान लगा, कमरे च अतरै दी खश्बो हल्ली बी खिल्लरी दी सेई होन्दी ही।